ཐལ་བསྲེག་གོ་རེའི་ཐེལ་ཙེའམ་རི་མོ་ཧ་ལམ་འཕེལ་རིམ་གསུམ་བརྒྱུད་ཡོད་དེ།གཅིག་ནི་བོན་ཆོས་རྒྱལ་རོང་ཡུལ་ལ་དར་བའི་དུས།གཉིས་ནི་ནང་ཆོས་རྒྱལ་རོང་ཡུལ་ལ་དར་བའི་དུས།གསུམ་ནི་མིང་དང་ཆིན་རྒྱལ་རབས་ཀྱི་རྗེས་ཀྱི་དུས་སོ།དུས་སྐབས་མི་འདྲ་བའི་དཔལ་འབྱོར་དང་སྤྱི་ཚོགས།རིག་གནས་ཀྱི་འཕེལ་རྒྱས་དང་བསྟུན་ནས་ཐལ་བསྲེག་གོ་རེའི་ཐེལ་ཙེའི་རི་མོའང་ཆེས་ཐོག་མ་དང་ཆེས་སྟབས་བདེ་ནས་ཆེས་མཐོ་རིམ་དང་ཆེས་སྣ་མང་དུ་འཕེལ་བའི་གོ་རིམ་བརྒྱུད།དཔྱད་གཞིའི་ཡིག་ཆ་ལ་བརྟག་ན།ཐལ་བསྲེག་གོ་རེའི་ཐེལ་ཙེའི་རི་མོ་ལ་འདྲ་མིན་སྣ་ཚོགས་ཡོད་ཀྱང༌།མདོར་བསྡུས་ན་རིགས་གསུམ་གྱི་ཁོངས་སུ་གཏོགས་ཏེ།རིགས་དང་པོ་ལ་མཛུབ་གསུམ་ཐེལ་ཙེ་ཞེས་ཟེར་ཏེ་མིའི་མཐེ་བོང་དང་གོང་མཛུབ།དཀྱིལ་མཛུབ་བཅས་མཛུ་གུ་གསུམ་མཉམ་དུ་བསྒྲིགས་ཏེ་གོ་རེའི་ཐོག་ཏུ་དཔར།མཐེ་བོང་གིས་ཉི་མ་དང་གོང་མཛུབ་ཀྱིས་ཟླ་བ།དཀྱིལ་མཛུབ་ཀྱིས་སྐར་མ་མཚོན།